Willamette Egyetem

A Willamette Egyetem (Willamette University) 1842-ben alapított bölcsészettudományi magánintézmény az Amerikai Egyesült Államok Oregon államának Salem városában; emellett Portlandben is folyik oktatás. A Nyugat-USA legrégebbi felsőoktatási intézménye. Elődjét, az Oregon Institute-ot a metodisták alapították. Jelenlegi nevét 1870-ben vette fel. A 19. században itt nyílt meg a térség első orvostudományi és jogi főiskolája. A Willamette Bearcats sportegyesület csapatai a Northwest Conference tagjaként az NCAA III-as divíziójában játszanak. Története Az Oregon Institute alapítója az 1834-ben Oregonba érkező Jason Lee, az Indián Fizikaimunkás-képző Intézet létrehozója. Kérésére 1839-ben a Lausanne hajóval ötvenhárom önkéntes érkezett. Az otthonában tartott tanácskozásokat követően elfogadták az intézmény alapszabályát és megválasztották vezetőit. Az 1842. február 1-jén alapított Oregon Institute 1844. augusztus 13-án nyílt meg; egy oktatója (Chloe Clarke Willson) és öt hallgatója volt. Első rektora Lee volt, majd 1845-ös halálát követően utódja David Leslie lett, aki a tisztséget haláláig, 1869-ig töltötte be. Az intézet eredeti célja a misszionáriusok gyerekeinek oktatása volt. Az intézetnek a térség akkoriban legnagyobb, háromszintes faépülete adott otthont; miután 1851-ben Salem lett Oregon fővárosa, az állami törvényhozás első ülését is itt tartották. Az építmény 1872-ben leégett. 1867-ben elkészült a University nevet viselő téglalétesítmény, amit 1912-ben Alvin F. Waller misszionárius tiszteletére Waller épületre neveztek át. Ez a Mississippi folyótól nyugatra eső legrégebbi, ma is használt egyetemi épület. 1853 és 1860 között az iskola vezetője Francis S. Hoyt volt, akit Thomas Milton Gatch követett; ő a tisztséget kétszer is betöltötte. Az intézet neve 1852-ben Wallamet Egyetem névre változott, majd a következő névben államilag elismert intézmény lett. Első diplomása az 1859-ben angol irodalom szakon végzett Emily J. York. 1866-ban megalapították a térség első orvosi főiskoláját, majd 1883-ban első jogi intézetét. 1870-ben felvette mai nevét. Az orvosi iskola 1913-ban az Oregoni Egyetembe olvadt; ma Oregoni Egészségtudományi Egyetem néven működik. A második világháborúban a Willamette volt a haditengerészet V-12 képzési programjában részt vevő 131 intézmény egyike. A kadétokat 1943 és 1945 között a Lausanne női kollégiumban szállásolták el. 1965-ben testvérintézményi megállapodást írtak alá a Tokiói Nemzetközi Egyetemmel; utóbbi salemi campusa 1989-ben nyílt meg. 2013-ban a „szoborjátékban” 1060-an, míg 2015 augusztusában 1203-an vettek részt. Campus A 28 hektáros campus az állami Kapitóliummal szemközt található; a közszolgálati képzéseken tanulóknak a kormányzat gyakorlati helyeket biztosít. Salem belvárosának területe egykor az egyetem tulajdonában volt. A campustól keletre a vasútállomás, délre pedig a McCulloch Stadion található. A campust a State, Bellevue, Winter és 12. utcák határolják; a jogi és üzleti intézetek a Winter utca átellenes oldalán találhatók. A Halle Ford Művészeti Múzeum és az Oregoni Polgári Igazságügyi Központ a város más pontjain fekszenek, emellett a State utcán az egyetemnek több ingatlana is van a campustól nyugatra. A bölcsészeti tanszék az Eaton és Smullin/Walton épületekben vannak, míg a tudományos oktatás a Collins és Olin épületekben folyik. A zenei oktatás a G. Herbert Smith Auditóriumban és a Mary Stuart Rogers Központban zajlik. A Waller épület a kampusz területén kitermelt agyagból készült téglákból épült. A Ford épület 2009-ben nyílt meg. A sportlétesítmények a kampusz délkeleti részén találhatóak. Oktatás Alapképzés A Művészeti és Tudományos Főiskola 35 major- és hat minorszakot indít, emellett hét specializációs képzést (előkészítő szakok és BA/MBA) folytat. 2022-ben az alábbi szakok voltak a legnépszerűbbek: Gazdaság Pszichológia Biológia Környezettudomány Politikatudomány és közigazgatás Testnevelés-tudomány és kineziológia A hallgatók külső gyakorlati helyeken (például a Kapitólium vagy a közeli kutatóerdő) is tanulhatnak. A közszolgálati képzéseken részt vevők tapasztalataik leírásával számolnak be előrehaladásukról. A japán és távol-keleti kultúra iránt érdeklődők a Tokiói Nemzetközi Egyetem kurzusain vehetnek részt. Az iskola hallgatói több karrierindító támogatásra (Carson, Lilly Endowment) is pályázhatnak, emellett öt, a hallgatói-oktatói együttműködést segítő kutatóközpont működik. Az Oktatásfejlesztési és -támogatási Tanács 1990 óta tizenegy munkatársat választott az év oregoni oktatójának. Mesterképzés A Jogi Intézet és az MBA-képzés székhelye a campus nyugati részén található; hallgatóik párhuzamosan MBA- és jogászdoktori végzettséget is szerezhetnek. A Tanárképző Intézet 2014-ben megszűnt. Felvételi körülmények 2022 őszén 3993-an jelentkeztek, ebből 3218 fő nyert felvételt és 537-en iratkoztak be. Az átlagos tanulmányi átlag 3,96 volt. A 2022–23-as tanévben a tandíj, valamint a lakhatási és egyéb költségek összege 65 047 dollár volt. 2015-ben 30,2 milliót különítettek el tandíjsegélyre. Ebből egy hallgatóra átlagosan 35 204 dollár jutott; ennek többsége szociális ösztöndíj. Az intézmény használja a Common Application tesztkörnyezetet. Tanulmányi ösztöndíjat már a gólyák is kaphatnak, ennek összege évi minimum 22 ezer dollár. Az ösztöndíjak mértékét a FAFSA űrlap segítségével állapítják meg. Hallgatói élet Az egyetemnek több mint száz hallgatói köre van (például tanulóklubok, politikai és vallási körök). A sportkörök évente 120 eseményt (kajakozás, síelés, hegymászás, bálnales stb.) szerveznek. A Willamette Collegian hallgatói hetilapot 1875-ben alapították. Diákszövetségek Az egyetemnek öt fiú- (Fí Delta Théta, Kappa Szigma, Szigma Alfa Epszilon, Béta Théta Pí és Szigma Khí), valamint kettő lányszövetsége (Alfa Khí Ómega és Alfa Fí) van. 1942-ben G. Herbert Smith, a Béta Théta Pí tagja lett az egyetem rektora, aki további diákszövetségeket hívott meg az intézménybe. Az első országos kapcsolódású szövetség 1944-ben a Pí Béta Fí lett. A Khí Omega multikulturális szövetséggé alakult. A Pí Béta Fí 2021-ben megszűnt. 2014 tavaszán az Alfa Fí elfogadta az egyetem pánhellén tanácsának meghívását a willamette-i szövetség újraszervezésére. 2014 őszén a Béta Théta Pí egyetemi szövetségét is újraszervezték. A Szigma Khí 2013-ban kiszivárgott Facebook-üzenetei szerint „a nők jogai az USA legnagyobb vicce”, emellett az egyetem egyik vezetőjével szemben szexuális jellegű fenyegető üzeneteket fogalmaztak meg. A szövetséget kitiltották a campusról; Mike Dunn országos elnök a döntéssel egyetértett. Később 12 tagjukat kirúgták. A Rolling Stone a szövetség willamette-i ágát „Az USA legkezelhetetlenebb fiúszövetségei” listáján ötödik helyre sorolta. Sport A Willamette Bearcats 12 sportcsapata az NCAA III-as divíziójában játszik. 2021-ben megalapították a térség első nőiatlétika-válogatottját. A sportegyesület a Northwest Conference alapító tagja. Az amerikaifutball-csapat otthona a McCulloch Stadion, míg a kosárlabda- és röplabdacsapatok, valamint az úszók a Lestle J. Sparks Sportcentrumot használják. A baseballmérkőzéseket a Roy S. „Spec” Keene Stadionban, a futóversenyeket pedig a Charles Bowles Futópályán rendezik meg. Az egyesületi hírességek csarnoka 1991 óta létezik. Az amerikaifutball-csapat 1993-ban megnyerte az NCAA II-es divízióbeli nemzeti bajnokságát. Nevezetes sportolók Nick Symmonds olimpikon az NCAA 800 méteres távfutóversenyét négyszer, az 1500 méterest pedig háromszor nyerte meg. A 2012-es nyári olimpián 800 méteren ötödik lett. 2007-ben Sarah Zerzan országos terepfutó bajnok lett. 1997-ben Liz Heaston lett az első női amerikaifutball-játékos. Ez volt a Bearcats legsikeresebb szezonja, amikor a nemzeti bajnokságig jutottak, ahol a Findlay-i Egyetemtől kikaptak. 2014-ben Conner Mertens lett a biszexualitását nyíltan felvállaló első aktív amerikaifutball-játékos, ezzel nemzetközi médiafigyelmet kapott. 2017-ben a férfilabdarúgó-csapat divízióbajnok lett. Az amerikaifutball-csapat 1941. december 7-én, a Pearl Harbor elleni japán támadás idején Honoluluban tartózkodott; a támadást követően a csapat tagjai a Punahou iskolát védték, és a haditengerészeti kórház sérültjeit ápolták. A „Pearl Harbor-i csapat” 1997-ben bekerült az egyesületi hírességek csarnokába. Nevezetes személyek Hallgatók Oktatók Jegyzetek Fordítás Ez a szócikk részben vagy egészben a Willamette University című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Gustavus Hines: Oregon and Its Institutions: Comprising a Full History of the Willamette University, the First Established on the Pacific Coast. (angolul) New York: Carleton and Porter. 1868. Hozzáférés: 2023. november 5. G. Thomas Edwards: Student Activism at Pomona, Willamette, and Whitman, 1965–1971. (angolul) Walla Walla (Washington): Whitman College and Northwest Archives. 2008. Hozzáférés: 2023. november 5. OCLC 228308410 További információk Hivatalos honlap (angolul) A Willamette Bearcats honlapja (angolul)